CELEX: 32021R1337
Language: bg
Date: 2021-06-18 00:00:00
Title: Регламент за изпълнение (ЕС) 2021/1337 на Комисията от 18 юни 2021 година за изменение на Регламент за изпълнение (ЕС) № 908/2014 по отношение на финансовото управление

12.8.2021   
               
               
                  BG
               
               
                  Официален вестник на Европейския съюз
               
               
                  L 289/9
               
            
         
            РЕГЛАМЕНТ ЗА ИЗПЪЛНЕНИЕ (ЕС) 2021/1337 НА КОМИСИЯТА
            от 18 юни 2021 година
            за изменение на Регламент за изпълнение (ЕС) № 908/2014 по отношение на финансовото управление
         
         
            ЕВРОПЕЙСКАТА КОМИСИЯ,
            
               като взе предвид Договора за функционирането на Европейския съюз,
            
            
               като взе предвид Регламент (ЕС) № 1306/2013 на Европейския парламент и на Съвета от 17 декември 2013 г. относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета (1), и по-специално член 46, параграф 6 и член 104 от него,
            
            като има предвид, че:
            
               
                           (1)
                        
                        
                           В член 11 от Регламент за изпълнение (ЕС) № 908/2014 на Комисията (2) се определят общите правила за декларирането на разходите и целевите приходи, декларирани от разплащателните агенции за даден месец. Към момента на установяване на месечните плащания за държавите членки Комисията взема предвид корекциите, за които е взела решение в рамките на уравняването на сметките и уравняването по съответствие. В резултат на това, тъй като на Комисията са известни сумите, съответстващи на тези корекции, няма специална необходимост държавите членки да ги включват в месечната декларация и да ги декларират пред Комисията. За да се опрости процедурата по отношение на сумите, които трябва да бъдат декларирани от държавите членки, това изискване следва да бъде заличено.
                        
                     
            
               
                           (2)
                        
                        
                           В член 14, параграф 1 от Регламент за изпълнение (ЕС) № 908/2014 се предвижда, че с решението за извършване на месечни плащания Комисията предоставя на държавите членки ресурсите, необходими за покриване на разходите, които ще бъдат финансирани по линия на Европейския фонд за гарантиране на земеделието (ЕФГЗ). В тази връзка обаче Комисията следва да вземе предвид приходите, които разплащателните агенции са получили от името на бюджета на Съюза. Понастоящем в рамките на ЕФГЗ Комисията нетира сумите на разходите спрямо сумите на целевите приходи директно в решението за месечни плащания, издавано от Комисията. Тази финансова операция представлява дерогация от начина, по който целевите приходи се управляват от други фондове на Съюза, когато те не се нетират, а се събират чрез нареждане за събиране на вземания, изготвено съгласно член 98 от Регламент (ЕС, Евратом) 2018/1046 на Европейския парламент и на Съвета (3). С цел да се хармонизират счетоводните практики на Комисията, и по-специално начинът на управление на целевите приходи, е необходимо този технически аспект на финансовото управление на ЕФГЗ да се приведе в съответствие с подхода, използван от други фондове на Съюза. Поради това е необходимо да се промени начинът на приспадане на приходите, реализирани в рамките на ЕФГЗ.
                        
                     
            
               
                           (3)
                        
                        
                           С Регламент (ЕС) 2020/2220 на Европейския парламент и на Съвета (4) бе изменен Регламент (ЕС) № 1305/2013 на Европейския парламент и на Съвета (5), като срокът на програмите за развитие на селските райони, подпомагани от Европейския земеделски фонд за развитие на селските райони (ЕЗФРСР), бе удължен до 31 декември 2022 г. и на държавите членки бе предоставена възможността да финансират своите удължени програми с бюджетните средства, заделени съответно за 2021 и 2022 г. Освен това по силата на Регламент (ЕС) 2020/2220 допълнителните средства от Инструмента на Европейския съюз за възстановяване (ИЕСВ) бяха предоставени по удължените програми през 2021 г. и 2022 г., за да се финансират мерки по Регламент (ЕС) № 1305/2013 за справяне с въздействието от кризата, предизвикана от COVID-19, и последиците от нея за селскостопанския сектор и селските райони на Съюза.
                        
                     
            
               
                           (4)
                        
                        
                           Както е посочено в съображение (24) от Регламент (ЕС) 2020/2220, за допълнителните средства от ИЕСВ се прилагат специфични условия. Ето защо тези допълнителни средства следва да бъдат програмирани и наблюдавани отделно от подпомагането от Съюза за развитие на селските райони, като същевременно по правило се прилагат правилата, посочени в Регламент (ЕС) № 1305/2013. Поради това тези допълнителни средства следва да се използват чрез Регламент (ЕС) № 1305/2013 и да се разглеждат в рамките на посочения регламент като суми, с които се финансират мерки по ЕЗФРСР. Вследствие на това съответните правила за изпълнение за финансово управление на допълнителните средства, посочени в член 58а от Регламент (ЕС) № 1305/2013, следва да бъдат адаптирани. По-специално прогнозирането на нуждите от финансиране, декларациите за разходите, които трябва да бъдат представени от държавите членки, и изчисляването на сумата, която трябва да бъде изплатена, следва да бъдат коригирани спрямо средствата, разпределени по ЕЗФРСР.
                        
                     
            
               
                           (5)
                        
                        
                           Поради това Регламент за изпълнение (ЕС) № 908/2014 следва да бъде съответно изменен.
                        
                     
            
               
                           (6)
                        
                        
                           Мерките, предвидени в настоящия регламент, са в съответствие със становището на Комитета по земеделските фондове,
                        
                     
            ПРИЕ НАСТОЯЩИЯ РЕГЛАМЕНТ:
         
         
            
               
                  Член 1
               
               Регламент за изпълнение (ЕС) № 908/2014 се изменя, както следва:
               
                           (1)
                        
                        
                           В член 11, параграф 1, буква в) последното изречение се заличава;
                        
                     
                           (2)
                        
                        
                           В член 14, параграф 1 втората алинея се заменя със следното:
                           „Когато плащанията, които трябва да бъдат извършени от Комисията, доведат до отрицателна сума за дадена държава членка, допълнителните приспадания се пренасят към следващите месеци.“;
                        
                     
                           (3)
                        
                        
                           В член 21 първата алинея се заменя със следното:
                           „За всяка програма за развитие на селските райони, посочена в член 6 от Регламент (ЕС) № 1305/2013 на Европейския парламент и на Съвета (*1), и в съответствие с член 102, параграф 1, първа алинея, буква в), подточка ii) от Регламент (ЕС) № 1306/2013, държавите членки изпращат на Комисията два пъти годишно, най-късно до 31 януари и до 31 август, своите прогнози за сумите, които да се финансират от ЕЗФРСР за финансовата година. В тези прогнози се посочват отделно прогнозните суми за допълнителните ресурси, посочени в член 58а, параграф 2 от Регламент (ЕС) № 1305/2013. Освен това държавите членки изпращат актуализиран разчет на заявките си за финансиране за следващата финансова година.
                           
                              (*1)  Регламент (ЕС) № 1305/2013 на Европейския парламент и на Съвета от 17 декември 2013 г. относно подпомагане на развитието на селските райони от Европейския земеделски фонд за развитие на селските райони (ЕЗФРСР) и за отмяна на Регламент (ЕО) № 1698/2005 на Съвета (ОВ L 347, 20.12.2013 г., стр. 487).“;"
                        
                        
                     
                           (4)
                        
                        
                           В член 22, параграф 1 първата и втората алинея се заменят със следното:
                           
                              „1.   Разплащателните агенции декларират разходите за всяка програма за развитие на селските райони, както е посочено в член 6 от Регламент (ЕС) №°1305/2013.
                              За всяка мярка за развитие на селските райони разплащателните агенции посочват в декларация за разходите сумата, посочена в член 58, параграф 4 от Регламент (ЕС) № 1305/2013, и сумата, посочена в член 58а, параграф 2 от същия регламент (ЕС) № 1305/2013.“;
                           
                        
                     
                           (5)
                        
                        
                           В член 23 параграф 2 се заменя със следното:
                           
                              „2.   Без да се засяга таванът, предвиден в член 34, параграф 2 от Регламент (ЕС) № 1306/2013, когато общият размер на участието на Съюза, изплатено на програмата за развитие на селските райони, надвиши общата сума, предвидена за дадена мярка за развитие на селските райони, сумата за изплащане се намалява, както следва:
                              
                                          а)
                                       
                                       
                                          за ресурси по линия на ЕЗФРСР, без допълнителните ресурси, посочени в член 58а от Регламент (ЕС) № 1305/2013, тя се намалява до сумата, планирана за тази мярка по линия на ЕЗФРСР, без допълнителните ресурси;
                                       
                                    
                                          б)
                                       
                                       
                                          за допълнителните ресурси, посочени в член 58а от Регламент (ЕС) № 1305/2013, тя се намалява до сумата, планирана за тази мярка по линия на допълнителните ресурси.
                                       
                                    Изключеното в резултат на това участие на Съюза може да се изплати по-късно, при условие че държавата членка представи коригиран план за финансиране, който се приеме от Комисията.“
                           
                        
                     
            
               
                  Член 2
               
               Настоящият регламент влиза в сила на третия ден след деня на публикуването му в Официален вестник на Европейския съюз.
               
            
         
         
            
               Настоящият регламент е задължителен в своята цялост и се прилага пряко във всички държави членки.
               Съставено в Брюксел на 18 юни 2021 година.
               
                  
                     За Комисията
                  
                  
                     Председател
                  
                  Ursula VON DER LEYEN
               
            
         
         
            (1)  ОВ L 347, 20.12.2013 г., стр. 549.
         
            (2)  Регламент за изпълнение (ЕС) № 908/2014 на Комисията от 6 август 2014 г. за определяне на правила за прилагането на Регламент (ЕС) № 1306/2013 на Европейския парламент и на Съвета по отношение на разплащателните агенции и други органи, финансовото управление, уравняването на сметките, правилата за проверките, обезпеченията и прозрачността (ОВ L 255, 28.8.2014 г., стр. 59).
         
            (3)  Регламент (ЕС, Евратом) 2018/1046 на Европейския парламент и на Съвета от 18 юли 2018 г. за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012 (ОВ L 193, 30.7.2018 г., стр. 1).
         
            (4)  Регламент (ЕС) 2020/2220 на Европейския парламент и на Съвета от 23 декември 2020 г. за определяне на някои преходни разпоредби във връзка с подпомагането от Европейския земеделски фонд за развитие на селските райони (ЕЗФРСР) и от Европейския фонд за гарантиране на земеделието (ЕФГЗ) през 2021 г. и 2022 г. и за изменение на регламенти (ЕС) № 1305/2013, (ЕС) № 1306/2013 и (ЕС) № 1307/2013 по отношение на ресурсите и на прилагането през 2021 г. и 2022 г. и Регламент (ЕС) № 1308/2013 по отношение на ресурсите и разпределението на това подпомагане за 2021 г. и 2022 г. (ОВ L 437, 28.12.2020 г., стр. 1).
         
            (5)  Регламент (ЕС) № 1305/2013 на Европейския парламент и на Съвета от 17 декември 2013 г. относно подпомагане на развитието на селските райони от Европейския земеделски фонд за развитие на селските райони (ЕЗФРСР) и за отмяна на Регламент (ЕО) № 1698/2005 на Съвета (ОВ L 347, 20.12.2013 г., стр. 487).